Ouers wat hulle kinders pakslae gee, kan voortaan soos misdadigers vir aanranding verhoor word. Die Johannesburgse hooggeregshof het verlede week bevind ŉ Moslem-pa kan nie die verweer van ouerlike tug gebruik nie, nadat hy sy 13-jarige seun geskop en geslaan het omdat hy na pornografie op die internet gekyk het.
Regter Raylene Keightley het bevind ouers kan nie kwytgeskeld word van die nakoming van landswette nie. Sy het beslis die pa se verweer dat ŉ ouer geregtig is om “redelike straf” toe te pas, is nie net ongeldig nie maar ook ongrondwetlik.
Keightley het bevind ouers wat aan lyfstraf glo, kan nie hul godsdienstige oortuigings bo die belange van hulle kinders stel nie.
FOR SA is ook bekommerd oor die uitwerking wat die beslissing op ouers se gesag sal hê, asook die impak wat dit op die vryheid van miljoene Suid-Afrikaanse ouers het, wat glo in redelike en gematigde fisieke tugtiging in die beste belang van hulle kinders.
Swain het gesê die uitspraak stel ook ŉ baie gevaarlike presedent in ander gevalle waar kinderregte teen ouerlike en godsdienstige regte opgeweeg moet word.
Hy het gesê Suid-Afrika sit tans reeds met ŉ reusagtige dissiplineprobleem onder die jeug. “Dit is juis adolessente tot en met die ouderdom van 25 wat by misdaad betrokke is. ŉ Mens mag hulle nie tronk toe stuur nie, hulle mag nie lyfstraf ontvang nie, nie meer in die skool nie en ook nie meer tuis nie.
“Dit is nie die staat se taak nie. In Suid-Afrika het ons minder regering nodig, nie meer daarvan nie.”
“Daar bestaan reeds wette wat as afskrikmiddel en straf dien waar ouers die aanvaarde maatskaplike norms van die gemeenskap oortree wat tug betref. In sulke gevalle moet daar streng teen die oortreders opgetree word om die boodskap duidelik oor te dra dat oordrewe of misplaaste tug onaanvaarbaar is.